Document ID: 32014R1171

KOMISIJOS REGLAMENTAS (ES) Nr. 1171/2014
2014 m. spalio 31 d.
kuriuo iš dalies keičiami ir ištaisomi Europos Parlamento ir Tarybos direktyvos 2007/46/EB, nustatančios motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus, I, III, VI, IX, XI ir XVII priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. rugsėjo 5 d. Europos Parlamento ir Tarybos direktyvą 2007/46/EB, nustatančią motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (toliau - pagrindų direktyva) (1), ypač į jos 39 straipsnio 2 dalį,
kadangi:
(1)
Direktyva 2007/46/EB nustatyta suderinta naujoms transporto priemonėms taikomų administracinių nuostatų ir bendrųjų techninių reikalavimų sistema. Direktyva 2007/46/EB nustatyta, kad EB visos transporto priemonės tipo patvirtinimas yra privalomas visų kategorijų transporto priemonėms, įskaitant konstruojamas pakopomis, remiantis jos XIX priede nustatytu tvarkaraščiu;
(2)
būtina papildyti Direktyvos 2007/46/EB XVII priedo reikalavimus dėl procedūros, taikomos suteikiant pakopinį EB patvirtinimą, kad ši procedūra tinkamai veiktų. Direktyvos 2007/46/EB I, III ir IX priedai taip pat turi būti iš dalies pakeisti, siekiant užtikrinti įvairių pakopomis konstruojamos transporto priemonės gamybos etapų ryšį;
(3)
Europos Parlamento ir Tarybos reglamentu (EB) Nr. 661/2009 (2) numatyta panaikinti keletą direktyvų ir jas pakeisti atitinkamomis Jungtinių Tautų Europos ekonominės komisijos (JT EEK) taisyklėmis. Nuo 2014 m. lapkričio 1 d. Reglamentu (EB) Nr. 661/2009 panaikinus daugumą tų direktyvų, reikėtų atnaujinti atitinkamus įrašus Direktyvos 2007/46/EB VI priede;
(4)
reikėtų ištaisyti Direktyvos 2007/46/EB IX priedą, siekiant užtikrinti nuoseklią įrašų, susijusių su parengtos naudoti transporto priemonės mase ir su faktine transporto priemonės mase, numeraciją skirtingų pavyzdžių atitikties liudijimuose. Be to, XI priede būtina paaiškinti, kad galvos apsaugos priemonės yra privalomos tik M1 kategorijos transporto priemonėms.
(5)
todėl Direktyva 2007/46/EB turėtų būti atitinkamai iš dalies pakeista;
(6)
gamintojams būtina suteikti pakankamai laiko, kad jie galėtų pritaikyti transporto priemones prie naujų reikalavimų dėl pakopinio tipo patvirtinimo procedūros ir pakeisti atitikties liudijimą, kaip reikalaujama šiame reglamente;
(7)
šiame reglamente numatytos priemonės atitinka Variklinių transporto priemonių techninio komiteto nuomonę,
PRIĖMĖ ŠĮ REGLAMENTĄ:
1 straipsnis
1. Direktyvos 2007/46/EB I, III, VI, IX ir XI priedai iš dalies keičiami pagal šio reglamento I priedą.
2. Direktyvos 2007/46/EB XVII priedas pakeičiamas šio reglamento II priede pateiktu tekstu.
2 straipsnis
Naujų transporto priemonių tipų patvirtinimas suteikiamas pagal Direktyvą 2007/46/EB su pakeitimais, padarytais šiuo reglamentu.
Gamintojai visų naujų transporto priemonių atitikties liudijimus pateikia pagal Direktyvą 2007/46/EB su pakeitimais, padarytais šiuo reglamentu.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2016 m. sausio 1 d. Gamintojams paprašius patvirtinimo institucijos, jis gali būti taikomas iki šios datos.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. spalio 31 d.

Labels: 7
8